Oficialusis leidinys L 245 , 26/08/1992 p. 0001 - 0002

specialusis leidimas suomių kalba: skyrius 5 tomas 5 p. 0160

specialusis leidimas švedų kalba: skyrius 5 tomas 5 p. 0160



Tarybos Reglamentas (EEB) Nr. 2434/92 1992 m. liepos 27 d. iš dalies keičiantis Reglamento (EEB) Nr. 1612/68 dėl laisvo darbuotojų judėjimo Bendrijoje II dalį EUROPOS BENDRIJŲ TARYBA, atsižvelgdama į Europos ekonominės bendrijos steigimo sutartį, ypač į jos 49 straipsnį, atsižvelgdama į Komisijos pasiūlymą [1], bendradarbiaudama su Europos Parlamentu [2], atsižvelgdama į Ekonomikos ir socialinių reikalų komiteto nuomonę [3], kadangi laisvas darbuotojų judėjimas Bendrijoje yra pagrindinė teisė, kurią nustato Sutartis; kadangi siekiant įgyvendinti laisvą darbuotojų, kurie yra valstybių narių piliečiai, judėjimą, būtina gerinti laisvų darbo vietų užėmimo ir darbo prašymų mechanizmą, kuris numatytas Reglamente (EEB) Nr. 1612/68 [4]; kadangi Bendrijos darbuotojų nediskriminavimo principas ir faktiškai, ir pagal įstatymus reiškia pripažinti visų valstybių narių piliečių teisę naudotis tokia pačia pirmenybe darbo rinkoje, kuri taikoma kiekvienos valstybės narės piliečiams; kadangi tokia lygybė turi būti taikoma pagal laisvų darbo vietų užėmimo ir darbo prašymų mechanizmą; kadangi svarbu užtikrinti kuo didesnį Bendrijos darbo rinkos skaidrumą, ypač kai tai susiję su laisvų darbo vietų nustatymu ir darbo prašymais, o tai yra Bendrijos kompetencijos dalykas, PRIĖMĖ ŠĮ REGLAMENTĄ: 1 straipsnis Šiuo reglamentu Reglamentas (EEB) Nr. 1612/68 iš dalies keičiamas taip: 1. Netaikoma tekstui anglų kalba. 2. 14 straipsnyje: - 1 dalyje žodžiai "atskiruose regionuose ir ūkio šakose" išbraukiami, - 2 dalis pakeičiama taip: "2. Komisija, ypač atsižvelgdama į Technikos komiteto nuomonę, nustato, kokia tvarka turi būti pateikiama 1 dalyje minėta informacija.", - 3 dalies pirmo sakinio žodžiai "suderinusi su Technikos komitetu" keičiami "ypač atsižvelgdama į Technikos komiteto nuomonę", - netaikoma tekstui anglų kalba. 3. 15 straipsnis pakeičiamas taip: "15 straipsnis 1. Kiekvienos valstybės narės kadrų tarnyba kitų valstybių narių kadrų tarnyboms ir Europos koordinavimo centrui reguliariai siunčia: a) informaciją apie laisvas darbo vietas, kurias gali užimti kitų valstybių narių piliečiai; b) informaciją apie laisvas darbo vietas, skirtą ES nepriklausančioms valstybėms; c) informaciją apie asmenų, kurie oficialiai pareiškė norą dirbti kitoje valstybėje narėje, darbo prašymus; d) informaciją apie pareiškėjus, kurie pareiškė norą įsidarbinti kitoje šalyje, pagal regionus ir veiklos sritį. Visų valstybių narių kadrų tarnybos kuo skubiau šią informaciją siunčia atitinkamoms įdarbinimo įstaigoms ir agentūroms. 2. 1 dalyje nurodyta informacija apie laisvas darbo vietas ir prašymus platinama pagal vieningą sistemą, kurią kartu su Technikos komitetu turi nustatyti Europos koordinavimo centras. Prireikus Europos koordinavimo centras kartu su Technikos komitetu gali pakeisti šią sistemą." 4. 16 straipsnis pakeičiamas taip: "16 straipsnis 1. Pranešimai apie laisvas darbo vietas, apie kurias, kaip nurodyta 15 straipsnyje, informuojamos valstybės narės įdarbinimo tarnybos, siunčiami kitų valstybių narių kompetentingoms įdarbinimo tarnyboms, kurios tvarko šiuos duomenis. Šios tarnybos nusiunčia pirmosios valstybės narės tarnyboms informaciją apie tinkamus prašymus. 2. Gavę darbo prašymus, minimus 15 straipsnio 1 dalies c punkte, atitinkamos valstybių narių tarnybos atsako per pagrįstą laikotarpį, tačiau ne vėliau kaip per mėnesį. 3. Įdarbinimo tarnybos valstybių narių piliečiams suteikia tokią pačią pirmenybę, kokią atitinkamos priemonės suteikia piliečiams, palyginti su darbuotojais iš ES nepriklausančių valstybių." 5. 17 straipsnio 1 dalyje: - netaikoma tekstui anglų kalba, - a punkto i papunktyje žodis "anketas" pakeičiamas žodžiu "informaciją", - b punktas pakeičiamas taip: - "b) dviejų arba daugiau valstybių narių tarnybos, savo teritorijoje atsakingos už pasienio regionus, nuolat keičiasi duomenimis apie jų teritorijoje esančias laisvas darbo vietas ir darbo prašymus ir, veikdamos pagal susitarimus su kitomis savo šalies įdarbinimo tarnybomis, kaupia žinias apie laisvas darbo vietas ir darbo prašymus. Prireikus tarnybos, savo teritorijoje atsakingos už pasienio regionus, taip pat steigia bendradarbiavimo ir paslaugų struktūras, kad galėtų: - pateikti vartotojams kuo daugiau praktinės informacijos įvairiais mobilumo aspektais ir - supažindinti administraciją ir darbuotojus, socialines tarnybas (ypač valstybines, privačias ar tas, kurių veikla susijusi su visuomenės interesais) ir visas atitinkamas institucijas su koordinuojamomis priemonėmis apie mobilumą." 6. 19 straipsnyje: - 1 dalis pakeičiama taip: "1. Ne rečiau kaip kartą per metus, remdamosi Komisijos ataskaita, parengta pagal informaciją, kurią siunčia valstybės narės, pastarosios kartu su Komisija turi išanalizuoti Bendrijos priemonių dėl laisvų darbo vietų ir prašymų jas užimti rezultatus.", - įrašoma tokia straipsnio dalis: "3. Kas dveji metai Komisija Europos Parlamentui, Tarybai bei Ekonomikos ir socialinių reikalų komitetui pateikia ataskaitą apie šio reglamento II dalies vykdymą, apibendrindama reikiamą informaciją ir atliktų studijų bei tyrimų duomenis ir akcentuodama teigiamus poslinkius Bendrijos darbo rinkoje." 7. 20 straipsnis išbraukiamas 8. Priedas išbraukiamas. 2 straipsnis Šis reglamentas įsigalioja kitą dieną po jo paskelbimo Europos Bendrijų oficialiajame leidinyje. Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, 1992 m. liepos 27 d. Tarybos vardu Pirmininkas N. Lamont [1] OL C 254, 1991 9 28, p. 9 ir OL C 107, 1992 4 28, p. 10. [2] OL C 94, 1992 4 13, p. 202 ir 1992 m. liepos 8 d. Sprendimas (dar nepaskelbtas Europos Bendrijų oficialiajame leidinyje). [3] OL C 40, 1992 2 17, p. 1. [4] OL L 257, 1968 10 19, p. 2. Su paskutiniais pakeitimais, padarytais Reglamentu (EEB) Nr. 312/76 (OL L 39, 1976 2 14, p. 2). --------------------------------------------------